Eesti Rahvusringhäälingu juhatuse esimees Margus Allikmaa teatas, et rahvusringhääling algatab avaliku diskussiooni teemal, kas Eesti peaks osalema järgmise aasta Eurovisiooni lauluvõistlusel Moskvas.    "Debati ajendiks on mõistagi see, mida Venemaa on toime pannud Gruusia kallal ja jätkuv Venemaa poolne Gruusia okupeerimine," ütles Allikmaa portaalile ERR Uudised.    "Minu isiklik seisukoht on, et meil oleks mõistlik järgmise aasta Eurovisioonist eemale jääda," märkis Allikmaa. "Aga ma austan väga televaatajate ja raadiokuulatajate arvamust, kelle teenistuses me oleme ja kelle huvidele vastavalt me käituma peame."    Allikmaa sõnul loodab ta, et  oma seisukoha selles küsimuses ütlevad teiste seas välja ka autorid, esitajad, muusikud, produtsendid ja kõik muusikahuvilised. "Kõigi nende arvamuste põhjal langetame otsuse."    ERR-i juht lisas, et see, mida Venemaa Gruusias toime pani, oli selge sõjaline sissetung, mis ületas kaugelt neid piire, mis oleks seotud oma kodanike kaitsmisega.    "Venemaa okupatsioon Gruusias jätkub - mitte kuidagi teisiti ei saa nimetada vägede väljaviimisega viivitamist ja plaani rajada Osseetia ümber  kontrollvöönd," märkis Allikmaa. "Ei saa teha nende teadmiste valguses nägu, et poliitikal ja Moskvas toimuval Eurovisioonil ei ole seost," lisas ta.    Allikmaa sõnul tuleb diskussioon alustada kohe ning otsus osalemise kohta langetada kiiresti, kuna lähipäevadel peaks algama lauluvõistluse ettevalmistusperiood.    "Kordan taas, et oleme otsuse langetamise eel väga tänulikud avalikkuse arvamuse eest," lisas Allikmaa. "Ma ei taha selles küsimuses kindlalt kasutada mingit vetoõigust ja  lähtuda ainult isiklikust arvamusest, vaid väga tähelepanelikult jälgida avalikku diskussiooni ja alles selle põhjal kujundada rahvusringhäälingu ametliku seisukoha."